Fanie se 10 gunstelinge-voorblaaie | SARIE
Fanie se 10 gunstelinge-voorblaaie
SARIE se styl- en sosiale redakteur, Fanie Cronjé, het sy tien gunstelinge onder die SARIE-voorblaaie van die afgelope dekade gekies.
Wie gaan Fanie se 11de gunsteling-voorblad wees? Kyk elke Maandag om 17:30 op KykNet na SARIE Voorbladgesig en ontmoet ons top-10!
Hier's Fanie se keuse
1. Diaan Lawrenson en Olivia Rose (Oktober 2010)
Fanie se rede: Een van die bekendste en geliefdste aktrises van haar tyd! Diaan wys haar dogtertjie, Olivia Rose, en 'n liefdesverhouding tussen ons en hulle word verseël.
2. Rolanda Marais (Julie 2009)
Fanie se rede: SARIE word 60 en Rolanda was een van die verjaardagvoorblaaie. So asemrowend mooi is haar skoonheid, dit is tydloos en ouderdomloos. Sy is Afrikaans en lyk internasionaal, universeel. Talentvol. Alles wat SARIE is!
3. Nadia Valvekens (Mei 2013)
Fanie se rede: Nadia se onkonvensionele skoonheid is duidelik op die voorblad. Die skaduwee, posisie van haar lyf en kop, en die treffende pers maak dié voorblad 'n treffer.
4. Anna-Mart van der Merwe (Desember 2012)
Fanie se rede: Ek is versot op alles van die foto. Dit lyk soos 'n skildery deur 'n ou meester soos Rembrandt of Vermeer. Anna-Mart se skoonheid kry 'n nuwe betekenis.
5. Elma Postma (Junie 2009)
Fanie se rede: Die kraag van die top wat opwaarts wys en die hare wat kantel, gee die foto subtiele trefkrag. Die kleur komplementeer Elma ook goed. Dezi was supergewild en 7de Laan is deel van ons kultuur.
6. Michelle Botes (Januarie 2008)
Fanie se rede: Van die harde TV-karakter wat sy destyds gespeel het in die sepie Isidingo, tot die sagte en sensuele aktrise op dié voorblad. Die foto maak Michelle toeganklik en wys haar warm menslikheid.
7. Diaan Lawrenson en Olivia Rose (Februarie 2017)
Fanie se rede: Diaan word mooier en beter met elke jaar. Haar en Olivia Rose se mees onlangse SARIE is 'n bewys dit. Ek dink dis dalk my gunsteling voorblad nog.
8. Rolanda Marais (Mei 2012)
Fanie se rede: Rolanda is een van die mooiste vroue in die land. Sy is 'n ware kunstenaar en haar talent as aktrise het klaarblyklik geen perke. Sy is goedversorg en pas haarself mooi op. Ek glo dis haar wonderlike geaardheid wat haar onweerstaanbaar maak.
9. Karlien van Jaarsveld (Februarie 2012)
Fanie se rede: 'n Jong Karlien, haar eerste voorblad. 'n Ster is gebore. Ek hou veral van haar sagte en vars voorkoms. En die kleure wat gebruik is, maak die voorblad.
10. Alrie Vellemans (November 2011)
Fanie se rede: Ek het 'n spesiale plek vir die Voorbladwenners se voorblaaie. Ek wil Alrie uitsonder, omdat dit die begin was. Die eerste voorblad van 'n wonderlike projek. En dit het afgeskop op 'n baie hoë standaard.
Jy kan op Fanie se 11de gunsteling-voorblad wees! Ons wag vir jou inskrywing. Ons soek 'n glimlag, oë en hare wat sê "Kyk na my!". Jy skryf in in een van twee kategorieë, 18 – 30 jaar (matriek voltooi) en 31 en ouer. Twee wenners; net een sal pryk op SARIE se Oktober-voorblad.